pythainlp/thaigov-v2-corpus-22032023 huggingface dataset:
วันอังคารที่ 19 ตุลาคม 2564
เฝ้าระวัง 11 จังหวัด และ กทม. ระดับน้ำเพิ่มสูงขึ้น ช่วงวันที่ 20 – 30 ต.ค. 64
....
กรมป้องกันและบรรเทาสาธารณภัย (ปภ.) ประสาน 11 จังหวัด ได้แก่ นครสวรรค์ อุทัยธานี ชัยนาท สิงห์บุรี อ่างทอง อยุธยา ปทุมธานี นนทบุรี สุพรรณบุรี นครปฐม และสมุทรสาคร รวมถึง กทม. เฝ้าระวังระดับน้ำแม่น้ำเจ้าพระยาและแม่น้ำท่าจีนเพิ่มสูงขึ้นจากปริมาณฝนและน้ำหลาก ในช่วงวันที่ 20 – 30 ต.ค. 64
.
พร้อมจัดเจ้าหน้าที่ติดตามสถานการณ์อย่างใกล้ชิด เร่งตรวจสอบแนวคันกั้นน้ำ เตรียมวัสดุอุปกรณ์เครื่องจักรกลด้านสาธารณภัย และการปฏิบัติการช่วยเหลือประชาชนตลอด 24 ชม.
.
จึงขอแจ้งเตือนประชาชนที่อาศัยอยู่ริมสองฝั่งแม่น้ำและจุดเสี่ยงลุ่มต่ำริมแม่น้ำ ให้เฝ้าระวังระดับน้ำ เตรียมพร้อมขนย้ายสิ่งของขึ้นที่สูง และระวังอันตรายจากการสัญจรทางน้ำ โดยสามารถแจ้งเหตุ - ขอความช่วยเหลือได้ที่ LINE @1784DDP/ แอปฯ “พ้นภัย”/ สายด่วนนิรภัย 1784
#ไทยคู่ฟ้า#ร่วมต้านโควิด19
-------------------
วันอังคารที่ 21 ธันวาคม 2564
​ครม.รับทราบยกเว้นค่าผ่านทางทางพิเศษบูรพาวิถี และทางพิเศษกาญจนาภิเษก(บางพลี-สุขสวัสดิ์)ช่วงเทศกาลปีใหม่
​ครม.รับทราบยกเว้นค่าผ่านทางทางพิเศษบูรพาวิถี และทางพิเศษกาญจนาภิเษก(บางพลี-สุขสวัสดิ์)ช่วงเทศกาลปีใหม่
วันนี้ 21 ธ.ค. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)รับทราบการยกเว้นการจัดเก็บค่าผ่านทางพิเศษของทางพิเศษบูรพาวิถี (ทางพิเศษสายบางนา-ชลบุรี ทางยกระดับด้านทิศใต้สนามบินสุวรรณภูมิเชื่อมทางพิเศษบูรพาวิถีและทางเชื่อมต่อทางพิเศษกาญจนาภิเษก(บางพลี-สุขสวัสดิ์) กับทางพิเศษบูรพาวิถี และทางพิเศษกาญจนาภิเษก(บางพลี-สุขสวัสดิ์)และทางพิเศษสายเชื่อมระหว่างถนนวงแหวนอุตสาหกรรมกับทางพิเศษกาญจนาภิเษก(บางพลี-สุขสวัสดิ์) ในช่วงเทศกาลปีใหม่ 2565 ตั้งแต่วันที่ 30 ธันวาคม 2564 เวลา 00.01นาฬิกา ถึงวันที่ 3 มกราคม 2565 เวลา 24.00 นาฬิกา
สำหรับทางพิเศษบูรพาวิถีระหว่างวันที่ 30 ธันวาคม 2564-3มกราคม 2565 จะมีปริมาณจราจร 142,448 คัน/วัน รวม 5 วันเป็นจำนวน 712,249 คัน รายได้ที่ไม่ได้เรียกเก็บรวม 5 วัน 21 ล้านบาท มูลค่าจากการประหยัดเวลาเดินทาง 44 ล้านบาท ส่วนทางพิเศษกาญจนาภิเษก(บางพลี-สุขสวัสดิ์) ปริมาณจราจร 201,517 คัน/วัน รวม 5 วัน 1,007,585 คัน รายได้ที่ไม่ได้เรียกเก็บรวม 5 วัน 42 ล้านบาท มูลค่าจากการประหยัดเวลาการเดินทาง 26 ล้านบาท
วันจันทร์ที่ 8 สิงหาคม 2565
“ชัยวุฒิ” ลุยต่อจัดระเบียบสายสื่อสาร จ.อุดรธานี
“ชัยวุฒิ” ลุยต่อจัดระเบียบสายสื่อสาร จ.อุดรธานี
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจเเละสังคม (ดีอีเอส) ลงพื้นที่ตรวจสภาพความเรียบร้อยสายสื่อสารพื้นที่จังหวัดอุดรธานี บริเวณถนนอุดรดุษฎี และถนนทหาร ซึ่งเป็นพื้นที่ที่มีปัญหาสายสื่อสาร ไม่เป็นระเบียบ
ขณะนี้กระทรวงดิจิทัลฯ โดย บมจ. โทรคมนาคมเเห่งชาติ (NT) ดำเนินการโครงการส่งเสริมการท่องเที่ยวและปรับปรุงภูมิทัศน์เส้นทางถนนอุดรดุษฎี (หอนาฬิกา-วงเวียนน้ำพุ) ถึง ถนนโพศรี (วงเวียนน้ำพุตัดถนนอำเภอ) ระยะทาง 1,300 เมตร รวมทั้งโครงการถนนเฉลิมพระเกียรติ บริเวณถนนทหาร(หน้ากศน.จังหวัดอุดรธานีถึงบริเวณปั๊มน้ำมันคาลเท็กซ์) ระยะทาง 700 เมตร
ที่ผ่านมากระทรวงฯได้เร่งดำเนินการในโครงการจัดระเบียบสายสื่อสาร บริเวณพื้นที่ต่างๆ ของหัวเมืองใหญ่ในแต่ละภูมิภาค อาทิ จ.เชียงใหม่ จ.หนองคาย ภายหลังจากลงพื้นที่สำรวจเส้นทางแล้วหน่วยงานต่างๆ ที่เกี่ยวข้องบูรณาการทำงานแก้ปัญหาดังกล่าวทันที เพื่อให้มีการจัดระเบียบสายสื่อสารให้มีทัศนียภาพที่สวยงามและปลอดภัยต่อชีวิตและทรัพย์สินของประชาชน
โดยประกาศเป้าหมายว่าปี 2566 สายทั้งหมดที่เห็นรกรุงรังจะลงไปอยู่ใต้ดินหมด ซึ่งดำเนินการโดยบริษัท โทรคมนาคมแห่งชาติ จำกัด (มหาชน) หรือ NT และผู้ให้บริการโทรคมนาคม (โอเปอร์เรเตอร์) ซึ่งโอเปอร์เรเตอร์มือถือต่างๆ ก็จะมาเช่าใช้ท่อใต้ดินร่วมกัน ไม่มีสายรกรุงรังอีกต่อไป เพื่อทัศนียภาพที่สวยงามของจังหวัดอุดรธานี
“ทั้งนี้ในการทำงานทุกกระทรวงฯ มีโครงการและแผนงานทุกเรื่องโดยเฉพาะการแก้ไขปัญหาให้กับพี่น้องประชาชนและการพัฒนาบ้านเมือง” นายชัยวุฒิ กล่าว
*********************
วันจันทร์ที่ 23 สิงหาคม 2564
นายก ห่วง แรงงานอิสระ – ฟรีแลนซ์ เร่งสมัคร ม.40 รับ 5,000 บาท ภายใน 24 ส.ค.นี้
รัฐมนตรีว่าการกระทรวงแรงงาน เปิดเผยถึงความคืบหน้าการจ่ายเงินตามมาตรการเยียวยาแก่กลุ่มแรงงานและผู้ประกอบการในพื้นที่จังหวัดควบคุมสูงสุด แรงงานอิสระ – ฟรีแลนซ์ เร่งสมัคร ม.40 รับ 5,000 บาท ภายใน 24 ส.ค.นี้
เมื่อวันที่ 23 สิงหาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการจ่ายเงินตามมาตรการเยียวยาแก่กลุ่มแรงงานและผู้ประกอบการในพื้นที่จังหวัดควบคุมสูงสุดว่า ท่านนายกรัฐมนตรีและรัฐมนตรีว่าการกระทรวงกลาโหม พล.อ.ประยุทธ์ จันทร์โอชา และท่านรองนายกรัฐมนตรี พล.อ.ประวิตร วงษ์สุวรรณ ให้ความห่วงใยผู้ประกอบอาชีพอิสระ เกษตร ประมง ค้าขายหาบเร่ กลุ่มรถรับจ้าง รับจ้างทั่วไป พนักงานเสิร์ฟ พนักงานหน้าร้านค้าร้านอาหาร นักร้องนักดนตรี ผู้ที่ทำงานภาคกลางคืน และฟรีแลนซ์ ได้สมัครมาตรา 40 เพื่อจะได้รับเงินเยียวยาในอัตรา 5,000 บาทต่อคน โดยโอนเงินให้กับผู้ประกันตนผ่านบัญชีพร้อมเพย์ที่ผูกกับเลขบัตรประชาชน ในพื้นที่จังหวัดที่ประกาศล็อกดาวน์เพิ่มเติมอีก 16 จังหวัด ได้แก่ กาญจนบุรี สมุทรสงคราม สุพรรณบุรี เพชรบุรี ประจวบคีรีขันธ์ ราชบุรี อ่างทอง นครนายก ปราจีนบุรี ลพบุรี ระยอง สิงห์บุรี สระบุรี นครราชสีมา เพชรบูรณ์ และตาก รวมถึง 3 จังหวัดที่ประกาศล๊อกดาวน์ไปก่อนหน้านี้ ได้แก่ ชลบุรี ฉะเชิงเทรา และพระนครศรีอยุธยา รวมทั้ง 19 จังหวัดนี้ สามารถไปสมัครเป็นผู้ประกันตนมาตรา 40 พร้อมส่งเงินสมทบเพื่อให้เป็นผู้ประกันตนมาตรา 40 โดยสมบูรณ์ รับสิทธิประโยชน์และเงินเยียวยา ภายในวันที่ 24 สิงหาคม 2564 นี้
นายสุชาติ กล่าวเพิ่มเติมว่า ท่านนายกรัฐมนตรีมีความห่วงใยพี่น้องแรงงานอิสระในพื้นที่ที่ได้รับการเยียวยาตามที่ ครม.มีมติให้ขยายจังหวัดเพิ่มเติม ผมจึงได้กำชับให้สำนักงานประกันสังคม เร่งดำเนินการให้ผู้ประกอบอาชีพอิสระ รีบมาสมัครให้ทันภายในวันที่ 24 สิงหาคม นี้ สามารถเลือกช่องทางการสมัครที่สะดวกและชำระเงินได้ทันที ผ่านเคาน์เตอร์ธนาคารเพื่อการเกษตรและสหกรณ์การเกษตร (ธ.ก.ส.) เคาน์เตอร์เซอร์วิส 7-11 เคาน์เตอร์บิ๊กซี หรือสมัครผ่านช่องทางอื่น เช่น สมัครออนไลน์ผ่าน www.sso.go.th สมัครผ่านตัวแทนเครือข่ายประกันสังคม หรือสมัครผ่านสายด่วนกระทรวงแรงงาน 1506 แล้วรีบชำระเงินให้ทันภายใน 24 สิงหาคม ก็จะได้รับสิทธิเช่นกัน โดยสำนักงานประกันสังคม (สปส.) จะโอนผ่านพร้อมเพย์เลขบัตรประชาชนเท่านั้น ในส่วนของผู้ประกันตนมาตรา 40 ที่ได้รับสิทธิเยียวยาซึ่งยังไม่เปิดบัญชีธนาคาร หรือมีบัญชีธนาคารแล้วแต่ยังไม่ได้ผูกพร้อมเพย์เลขบัตรประชาชน ให้รีบดำเนินการ หรือเปลี่ยนพร้อมเพย์จากเบอร์โทรศัพท์มือถือมาเป็นผูกกับเลขบัตรประชาชนให้เรียบร้อย ผู้ประกันตนมาตรา 40 ตามเงื่อนไขพื้นที่เยียวยาทั้ง 29 จังหวัด สามารถตรวจสอบสิทธิผ่าน www.sso.go.th ของสำนักงานประกันสังคมได้ทันทีสอบถามรายละเอียดเพิ่มเติมได้ที่สายด่วน 1506 ให้บริการไม่เว้นวันหยุดราชการตลอด 24 ชั่วโมง
วันเสาร์ที่ 5 กุมภาพันธ์ 2565
“อนุทิน” เตรียมความพร้อมระบบสาธารณสุข อ.เบตง จ.ยะลา เป็นประตูสู่การท่องเที่ยวชายแดนใต้
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่อำเภอเบตง จังหวัดยะลา ติดตามความพร้อมเปิดเมืองเป็นประตูสู่การท่องเที่ยวและพัฒนาเศรษฐกิจ 3 จังหวัดชายแดนภาคใต้ เตรียมพัฒนาและขยายบริการด้านการแพทย์และสาธารณสุข
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่อำเภอเบตง จังหวัดยะลา ติดตามความพร้อมเปิดเมืองเป็นประตูสู่การท่องเที่ยวและพัฒนาเศรษฐกิจ 3 จังหวัดชายแดนภาคใต้ เตรียมพัฒนาและขยายบริการด้านการแพทย์และสาธารณสุข รองรับการดูแลประชาชนและนักท่องเที่ยว ลดการส่งต่อผู้ป่วยออกนอกพื้นที่
วันนี้ (5 กุมภาพันธ์ 2565) ที่โรงพยาบาลเบตง อำเภอเบตง จังหวัดยะลา นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายศักดิ์สยาม ชิดชอบ รัฐมนตรีว่าการกระทรวงคมนาคม นายแพทย์สุเทพ เพชรมาก ผู้ตรวจราชการกระทรวงสาธารณสุข เขตสุขภาพที่ 12 และคณะ ติดตามความพร้อมการเปิดท่าอากาศยานนานาชาติเบตง และมอบนโนบายด้านการแพทย์และสาธารณสุข พร้อมพบปะอาสาสมัครกระทรวงสาธารณสุขประจำหมู่บ้าน (อสม.) จำนวนกว่า 300 คน
นายอนุทินกล่าวว่า ได้รับมอบหมายจาก พลเอก ประยุทธ์ จันทร์โอชา นายกรัฐมนตรี ให้ลงพื้นที่ติดตามความพร้อมของท่าอากาศยานนานาชาติเบตง เนื่องจากในอนาคตอำเภอเบตง จะเป็นประตูด่านแรกในการต้อนรับผู้เดินทางทั้งในประเทศและประเทศเพื่อนบ้านสู่การท่องเที่ยวและประกอบธุรกิจในพื้นที่ 3 จังหวัดชายแดนภาคใต้ ดังนั้น จึงต้องเตรียมความพร้อมในทุกมิติ ทั้งการคมนาคมทางบก/อากาศ การขนส่ง การรักษาความปลอดภัย ตลอดจนระบบการแพทย์และสาธารณสุข ซึ่งพบว่ามีความพร้อมในการให้บริการประชาชน อำนวยความสะดวกในการเดินทางสัญจรอย่างมาก
นายอนุทินกล่าวต่อว่า สำหรับด้านการแพทย์และสาธารณสุข ปัจจุบันมีโรงพยาบาลเบตงซึ่งเป็นโรงพยาบาลชุมชน หากมีการเปิดเมืองและดำเนินการท่าอากาศยานนานาชาติเบตง จำเป็นอย่างยิ่งที่จะต้องพัฒนาและขยายการให้บริการด้านการแพทย์และสาธารณสุขเพื่อดูแลประชาชน/นักท่องเที่ยว และลดการส่งต่อผู้ป่วยไปยังโรงพยาบาลนอกพื้นที่ โดยในช่วงสถานการณ์โควิด19 ที่ผ่านมา อำเภอเบตง ดำเนินมาตรการด้านสาธารณสุขอย่างเข้มแข็งทุกมิติ เช่น มาตรการ COVID Free Setting ในโรงเรียน ร้านอาหาร ตลาด โรงแรม และศาสนสถาน รวมถึงให้บริการฉีดวัคซีนทั้งในโรงพยาบาลเบตง โรงพยาบาลส่งเสริมสุขภาพตำบล ด่านเข้าเมืองเบตง และการฉีดวัคซีนเชิงรุกในพื้นที่ห่างไกล ทำให้สามารถลดจำนวนผู้ติดเชื้อได้อย่างชัดเจน เชื่อมั่นว่าความร่วมมือเหล่านี้ ทำให้อำเภอเบตง จังหวัดยะลา จะเป็นอีกหนึ่งเป็นเป้าหมายการเดินทางของนักท่องเที่ยวและผู้ประกอบธุรกิจ ช่วยเดินหน้าเศรษฐกิจของประเทศไทยได้
ทั้งนี้ ตั้งแต่วันที่1 มกราคม - 5 กุมภาพันธ์ 2565 จังหวัดยะลามีผู้ติดเชื้อสะสม 557 ราย รักษาหายแล้ว 537 ราย เสียชีวิตสะสม 11ราย วันนี้มีผู้ติดเชื้อรายใหม่ 24 ราย กำลังรักษา 165 ราย ไม่มีผู้เสียชีวิต ส่วนการฉีดวัคซีนในพื้นที่ ฉีดเข็มที่ 1 ไปแล้ว ร้อยละ 64.40 เข็มที่ 2 ร้อยละ 53.80 และเข็มที่ 3 ร้อยละ 7.91
************************************** 5 กุมภาพันธ์ 2565
วันพฤหัสบดีที่ 28 กรกฎาคม 2565
ครม. หนุนการใช้รถ EV เคาะ 2 มาตรการ “ลดภาษีประจำปี - เว้นอากรศุลกากร”
.....
ที่ประชุม ครม. (26 ก.ค. 65) อนุมัติหลักการร่าง พ.ร.ฎ.ลดภาษีประจำปี สำหรับรถที่ขับเคลื่อนด้วยพลังงานไฟฟ้าเพียงอย่างเดียวที่จดทะเบียนตั้งแต่ 1 ต.ค. 65 - 30 ก.ย. 68 โดยลดลง 80% ของอัตราภาษีที่กำหนดเป็นเวลา 1 ปี (นับแต่วันที่จดทะเบียน) เพื่อจูงใจให้มีการใช้ยานยนต์ไฟฟ้ามากขึ้น ช่วยลดปริมาณการปล่อยก๊าซคาร์บอนไดออกไซด์ - PM 2.5 รวมถึงกระตุ้นระบบเศรษฐกิจการผลิตยานยนต์ไฟฟ้าในภาพรวมของประเทศ
.
และเห็นชอบร่างประกาศกระทรวงการคลัง เรื่อง การยกเว้นอากรศุลกากรสำหรับรถยนต์ไฟฟ้าแบบแบตเตอรี่ที่ประกอบ - ผลิตในเขตปลอดอากรหรือเขตประกอบการเสรี ในปี 65 - 68 เพื่อส่งเสริมการผลิตหรือประกอบรถยนต์ไฟฟ้า (ประเภท Battery Electric Vehicle: BEV) ในประเทศ ให้ไทยเป็นฐานการผลิตยานยนต์ไฟฟ้าที่สำคัญแห่งหนึ่งของโลก
.
อ่านเพิ่มเติม คลิกhttps://www.thaigov.go.th/news/contents/details/57285
#ไทยคู่ฟ้า#ร่วมต้านโควิด19
-------------------
วันอังคารที่ 28 ธันวาคม 2564
ศบค.ปรับมาตรการสำหรับผู้เดินทางเข้าราชอาณาจักร
วันพุธที่ 22 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
ศบค. ปรับมาตรการสำหรับผู้เดินทางเข้าราชอาณาจักร โดยระงับการเปิดรับลงทะเบียนผู้ขอเดินทางเข้าประเทศไทยทั้งประเภท Test and Go และ Sandbox ยกเว้นภูเก็ตแซนด์บ็อกซ์ เป็นการชั่วคราวโดยเริ่มตั้งแต่บัดนี้ – 4 ม.ค.2565 ส่วนผู้ขอเดินทางเข้าราชอาณาจักรแบบ Test and Go ที่ได้รับการอนุมัติแล้วสามารถเดินทางเข้าประเทศไทยได้โดยปรับมาตรการตรวจคัดกรองเป็นวิธี RT-PCR 2 ครั้ง ซึ่งรัฐกำหนดจุดตรวจครั้งที่ 2 และออกค่าใช้จ่ายในการตรวจให้ รวมถึงจะมีการกำกับติดตามอาการอย่างใกล้ชิด สำหรับคนไทยขอให้ชะลอการเดินทางไปต่างประเทศที่ไม่จำเป็น โดยเฉพาะเจ้าหน้าที่หน่วยงานรัฐห้ามลาไปต่างประเทศยกเว้นมีเหตุจำเป็น ตั้งแต่บัดนี้ – 10 ม.ค.2565
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 23 มีนาคม 2565
บสย. ขับเคลื่อน โมเดลเศรษฐกิจ BCG ผนึก กนอ. – ธนาคาร หนุน ธุรกิจสีเขียว
บสย.ผนึก กนอ.และธนาคารพันธมิตร ขับเคลื่อนโมเดลเศรษฐกิจ BCG ส่งโครงการค้ำประกันสินเชื่อ บสย. SMEs สร้างชาติ (PGS 9)  ค้ำประกันสินเชื่อ เพื่อธุรกิจสีเขียว ปรับปรุงเครื่องจักร สู่พลังงานทางเลือก เพื่ออนุรักษ์พลังงาน เปิดวงเงินค้ำสูงสุด 100 ล้านบาทต่อราย
นางดุสิดา ทัพวงษ์ รองผู้จัดการทั่วไป สายงานกลยุทธ์และผลิตภัณฑ์ บรรษัทประกันสินเชื่ออุตสาหกรรมขนาดย่อม (บสย.) นายวีริศ อัมระปาล ผู้ว่าการนิคมอุตสาหกรรมแห่งประเทศไทย และ 4 ธนาคาร ได้แก่ ธนาคารกรุงไทย จำกัด (มหาชน) ธนาคารไทยพาณิชย์ จำกัด (มหาชน) ธนาคารเพื่อการส่งออกและนำเข้าแห่งประเทศไทย และ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ร่วมพิธีลงนามบันทึกความเข้าใจว่าด้วยความร่วมมือในการส่งเสริมสนับสนุนมาตรการทางการเงิน เพื่อการอนุรักษ์พลังงาน การใช้พลังงานทางเลือกและพลังงานทดแทน เพื่อลดการปล่อยก๊าซเรือนกระจกของโรงงานในนิคมอุตสาหกรรม ร่วมมือกันสนับสนุนนโยบายแผนยุทธศาสตร์การขับเคลื่อนประเทศไทยด้วยโมเดลเศรษฐกิจ BCG พ.ศ. 2564-2569 ได้แก่ BIO-Economy เศรษฐกิจชีวภาพ Circular Economy เศรษฐกิจหมุนเวียน และ Green Economy เศรษฐกิจสีเขียว ด้วยมาตรการการสนับสนุนด้านการเงินแก่ผู้ประกอบการ
ภายใต้ความร่วมมือครั้งนี้ บสย. พร้อมให้การสนับสนุนการค้ำประกันสินเชื่อ ผู้ประกอบการ SMEs ที่ดำเนินธุรกิจภายใต้กฎหมายหรือนโยบายที่เกี่ยวข้องกับการอนุรักษ์พลังงาน การใช้พลังงานทางเลือกและพลังงานทดแทน ผ่านโครงการค้ำประกันสินเชื่อ PGS 9 บสย. SMEs สร้างชาติ พร้อมสิทธิประโยชน์ ยกเว้นค่าธรรมเนียมค้ำประกันสินเชื่อ 2 ปี วงเงินค้ำประกันสูงสุดต่อราย 100 ล้านบาท ระยะเวลาค้ำประกันนาน 10 ปี
วันอังคารที่ 10 สิงหาคม 2564
นักวิทย์ฯ ไทยเจ๋ง พัฒนา “วัคซีนโควิด-19 แบบพ่นจมูก” สร้าง​ภูมิคุ้มกัน​สูง
....
ศูนย์พันธุวิศวกรรมและเทคโนโลยีชีวภาพแห่งชาติ (BIOTEC) ได้พัฒนาวัคซีนป้องกันโรคโควิด-19 แบบพ่นจมูก ชนิด Adenovirus-based และ Influenza-based ซึ่งผ่านการทดสอบการกระตุ้นภูมิคุ้มกันในหนูทดลองเรียบร้อยแล้ว พบว่า สร้างภูมิคุ้มกันได้สูง ไม่ต่างจากการฉีดเข้ากล้ามเนื้อแขน
.
จุดเด่นของวัคซีนแบบพ่นจมูก คือ การสร้างภูมิคุ้มกันแบบ IgA ในเยื่อเมือกของทางเดินหายใจ ทางเดินอาหาร ฯลฯ ซึ่งสามารถรับมือกับเชื้อโควิดได้อย่างมีประสิทธิภาพ โดยจะนำไปทดสอบทางคลินิกกับอาสาสมัครต่อไป
.
คาดว่าวัคซีนแบบพ่นจมูกนี้ จะสามารถใช้ได้ในกลางปี 2565 นับเป็นก้าวกระโดดที่สำคัญของการวิจัยและพัฒนาวัคซีนของนักวิทยาศาสตร์ไทยในการรับมือกับโรคโควิด-19
.
Cr. สํานักงานพัฒนาวิทยาศาสตร์และเทคโนโลยีแห่งชาติ (NSTDA)
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 18 กรกฎาคม 2565
กรมทางหลวง รายงานสภาพจราจรช่วงวันหยุดยาว ณ วันที่ 18 กรกฎาคม 2565 เวลา 08.00 น.
...
กรมทางหลวง (ทล.) กระทรวงคมนาคม โดย สำนักอำนวยความปลอดภัย และศูนย์บริหารจัดการจราจรและอุบัติเหตุ (HTOC) รายงานสภาพจราจรในการเดินทางของประชาชน ช่วงวันหยุดยาว วันอาสาฬบูชา และวันเข้าพรรษา 2565 ระหว่างวันที่ 13 - 17 กรกฎาคม 2565 บนถนนสายหลัก และทางหลวงพิเศษระหว่างเมือง (มอเตอร์เวย์) จำนวน 10 เส้นทาง ข้อมูล ณ วันที่ 18 กรกฎาคม 2565 เวลา 08.00 น. พบว่า
ปริมาณการจราจร รวมทั้งสิ้น 5,035,879 คัน โดยแบ่งเป็นปริมาณจราจรขาเข้า 2,587,404 คัน และขาออก 2,448,465 คัน โดยวันที่ 13 กรกฎาคม 2565 เป็นวันที่มีปริมาณจราจรขาออกสูงสุด จำนวน 517,366 คัน และวันที่ 17 กรกฎาคม 2565 เป็นวันที่มีปริมาณจราจรขาเข้าสูงสุด 568,454 คัน ทั้งนี้ เมื่อเทียบกับช่วงวันหยุดต่อเนื่องวันอาสาฬหบูชา และวันเข้าพรรษาในปี 2564 และ 2563 พบว่า ช่วงวันหยุดต่อเนื่องปี 2565 มีปริมาณจราจรเพิ่มขึ้นจากช่วงวันหยุดต่อเนื่องปี 2564 ถึง 59% แต่ยังคงต่ำกว่าช่วงวันหยุดต่อเนื่องปี 2563 อยู่ 16%
ส่วนปริมาณรถที่ใช้ M6 สายบางปะอิน - นครราชสีมา ช่วงปากช่อง - สีคิ้ว - ขามทะเลสอ ระยะทาง 64 กิโลเมตร ซึ่งเปิดให้บริการเป็นการชั่วคราว ทิศทางเดียว (วันเวย์) สำหรับรถขาออกระหว่างวันที่ 13 - 14 กรกฎาคม 2565 และสำหรับรถขาเข้าระหว่างวันที่ 15 - 17 กรกฎาคม 2565 พบว่า ในช่วงที่เปิดให้บริการขาออก ระหว่างวันที่ 13 - 14 กรกฎาคม 2565 มีปริมาณรถใช้ M6 รวมทั้งสิ้น 11,344 คัน โดยแบ่งเป็นลงช่วงสีคิ้ว 3,515 คัน ลงช่วงขามทะเลสอ 7,829 คัน สามารถแบ่งเบาการจราจรบนทางหลวงหมายเลข 2 (ถนนมิตรภาพ) ขาออก จากปากช่อง - สีคิ้ว ได้ 14% และจากสีคิ้ว - ขามทะเลสอ ได้ 9%
สำหรับช่วงที่เปิดให้บริการขาเข้า ระหว่างวันที่ 15 - 17 กรกฎาคม 2565 มีปริมาณรถใช้ M6 รวมทั้งสิ้น 15,328 คัน โดยแบ่งเป็นเข้าใช้บริการจากขามทะเลสอ 2,927 คัน และเข้าใช้บริการจากสีคิ้ว 12,401 คัน สามารถแบ่งเบาการจราจรบนทางหลวงหมายเลข 2 (ถนนมิตรภาพ) ฝั่งขาเข้า จากขามทะเลสอ - สีคิ้ว ได้ 3% และจากสีคิ้ว - ปากช่อง ได้ 11%
นอกจากนี้ สถิติอุบัติเหตุบนทางหลวงแผ่นดินช่วงวันหยุดต่อเนื่องดังกล่าว พบว่า มีการเกิดอุบัติเหตุรวมทั้งสิ้น 212 ครั้ง เสียชีวิต 35 ราย บาดเจ็บ 184 ราย สาเหตุส่วนใหญ่มาจากขับรถเร็ว จำนวน 166 ครั้ง ส่วนยานพาหนะที่เกิดเหตุมากที่สุดคือรถปิกอัพ จำนวน 121 คัน ทั้งนี้ เมื่อเทียบกับสถิติอุบัติเหตุในช่วงวันหยุดต่อเนื่องปี 2564 พบว่า มีจำนวนครั้งของการเกิดอุบัติเหตุลดลง 7% แต่มีจำนวนผู้เสียชีวิตเพิ่มขึ้น 84% และมีจำนวนผู้บาดเจ็บเพิ่มขึ้น 35%
วันอังคารที่ 8 กุมภาพันธ์ 2565
รัฐบาลเดินหน้าส่งเสริมการออมรายย่อยผ่านกอช. วันละ 30 บาท สู่บำนาญ 3 พัน ย้ำสมาชิกที่หยุดส่งเงินเหตุพิษโควิด -19 ยังคงไม่เสียสิทธิ
รัฐบาลเดินหน้าส่งเสริมการออมรายย่อยผ่านกอช. วันละ 30 บาท สู่บำนาญ 3 พัน ย้ำสมาชิกที่หยุดส่งเงินเหตุพิษโควิด -19 ยังคงไม่เสียสิทธิ
วันที่ 8 กุมภาพันธ์ 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีได้กำหนดให้การออมเป็นวาระแห่งชาติ เพื่อให้ประชาชนมีความมั่นคงในบั้นปลายชีวิต สร้างวินัยการออมในทุกช่วงวัย โดยมีกองทุนการออมแห่งชาติ (กอช.) เป็นกลไกส่งเสริมการออมของประชาชนรายย่อย ผ่านการสมัครเป็นสมาชิกซึ่งจะได้บำนาญเมื่อสมาชิกมีอายุครบ 60 ปีบริบูรณ์ รัฐบาลจะจ่ายเงินสมทบให้กับผู้ที่นำส่งเงินออมตามระดับอายุของผู้เป็นสมาชิก และเป็นอัตราส่วนกับจำนวนเงินสะสม ซึ่งในช่วงปี 2561 จนถึงก่อนการแพร่ระบาดโควิด-19 มีอัตราการเติบโตของสมาชิกและการนำเงินส่งออมเข้ากองทุนฯ เพิ่มขึ้นอย่างต่อเนื่อง โดยในปี 2561 จาก 6.1 แสนคน ปัจจุบัน 2 ล้านกว่าคน แต่ด้วยผลกระทบจากการแพร่ระบาดโควิด-19 ทำให้สมาชิกมีรายได้ลดลง ประมาณ 50% หยุดการนำส่งเงินเข้ากองทุน ทั้งนี้ รัฐบาลขอย้ำให้ประชาชนสบายใจว่า หากสมาชิกไม่สามารถส่งเงินออมสะสมทุกเดือน หรือไม่สามารถส่งได้เท่ากันในทุก ๆ เดือน กอช. จะยังคงสิทธิ์ความเป็นสมาชิก เพียงแต่จะไม่ได้รับเงินสมทบจากรัฐ และเมื่อมีรายได้เพียงพอต่อการออมก็ขอให้กลับมาส่งเงินสะสม เพื่อชดเชยส่วนที่ได้ขาดส่งไป เพราะหากมีเงินออมน้อยจะทำให้ได้รับเงินบำนาญน้อย
และในปี 2565 กอช. จะยังคงเดินหน้าขับเคลื่อนวาระการออมแห่งชาติ ผ่านการแก้กฎหมาย เพื่อจูงใจให้สมาชิกเข้ามาออมเพิ่ม โดยหนึ่งในประเด็นสำคัญคือ การขยายอายุให้สมาชิกเข้ามาออมได้จาก 60 ปี เป็น 65 ปี และแก้กฎหมายให้ผู้ที่อยู่ในระบบประกันสังคม มาตรา 40 สามารถเข้ามาเป็นสมาชิก กอช. ได้ เพื่อให้คนไทยเข้าถึงการออมได้มากขึ้น และรองรับสังคมสูงวัยอีกด้วย โดยขณะนี้ ได้ผ่านความเห็นชอบจากคณะกรรมการกอช.แล้ว อยู่ระหว่างการพิจารณาในระดับนโยบายต่อไป นอกจากนี้ ยังจะมีการแก้กฎหมายให้สมาชิกที่เกษียณอายุและเกิดการเจ็บป่วยระยะสุดท้าย สามารถเลือกรับบำเหน็จได้ จากเดิมกฎหมายระบุให้รับบำนาญได้อย่างเดียว
สำหรับประชาชนผู้ประกอบการอาชีพอิสระ หรือเยาวชนอายุ 15 ปีขึ้นไป ที่ยังไม่ได้เริ่มต้นการออม รัฐบาลขอเชิญชวนให้มาเริ่มต้นการออมกับกอช. ตัวอย่างผลตอบแทนที่น่าสนใจ อาทิ วัยทำงานเริ่มออมเมื่ออายุ 30 ปี วันละ 30 บาท จะมีเงินออมรวมประมาณปีละ 10,800 บาท พร้อมได้รับเงินสมทบจาก กอช. เพิ่มตามช่วงอายุ 600 บาท สูงสุด 1,200 บาทต่อปี หากคิดเงินสมทบเป็นผลตอบแทนเฉลี่ยได้รับเพิ่มโดยประมาณ 3.5% ต่อปี เมื่ออายุ 60 ปีบริบูรณ์ จะได้รับบำนาญตลอดชีพประมาณเดือนละ 3,000 บาท
“ผู้ที่สนใจสามารถสมัครหรือส่งเงินออมสะสมได้ที่แอพพลิเคชัน กอช. รวมถึงหน่วยรับสมัครสมาชิกใกล้บ้าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้านหรือ ธนาคารของรัฐ อาทิ ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ ธนาคารกรุงไทย ธนาคารอิสลามแห่งประเทศไทย ทุกสาขา รวมทั้งไปรษณีย์ไทย สหกรณ์ชุมชน ที่เข้าร่วม เคาน์เตอร์เซอร์วิส เทสโก้โลตัส บิ๊กซี ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000” นางสาวรัชดา กล่าว
........................
วันอังคารที่ 30 พฤศจิกายน 2564
ครม. อนุมัติโครงการประกันรายได้เกษตรกรชาวสวนยาง ระยะที่ 3 วงเงินรวม 10,065.69 ล้านบาท
ครม. อนุมัติโครงการประกันรายได้เกษตรกรชาวสวนยาง ระยะที่ 3 วงเงินรวม 10,065.69 ล้านบาท
นายธนกร วังบุญคงชนะ โฆษกประจำสำนักนายกรัฐมนตรี เผยที่ประชุมคณะรัฐมนตรีมีมติอนุมัติโครงการประกันรายได้เกษตรกรชาวสวนยาง ระยะที่ 3 วงเงินรวม 10,065.69 ล้านบาท โดยเป็นการประกันรายได้ให้เกษตรกรชาวสวนยางที่ขึ้นทะเบียนและเกษตรกรที่แจ้งข้อมูลพื้นที่ปลูกยางกับการยางแห่งประเทศไทยภายในวันที่ 14 มิถุนายน 2564 จำนวน 1,880,458 ราย โดยพื้นที่สวนยางกรีดได้ 19.16 ล้านไร่และประกันรายได้ในระหว่างตุลาคม 2564 -มีนาคม 2565
หลักเกณฑ์และข้อกำหนดโครงการ ฯ ดังนี้
- เป็นสวนยางอายุ 7 ปีขึ้นไปที่เปิดกรีดแล้ว รายละไม่เกิน 25 ไร่
- ผลผลิตยางแห้ง จำนวน 20 กิโลกรัม/ไร่/เดือน รายละไม่เกิน 25 ไร่
- ผลผลิตยางก้อนถ้วย จำนวน 40 กิโลกรัม/ไร่/เดือน รายละไม่เกิน 25 ไร่
- กำหนดเงินค่าประกันรายได้ โดยราคายางแผ่นดิบคุณภาพดี 60 บาท/กิโลกรัม น้ำยางสด (DRC 100%) 57 บาท/กิโลกรัม ยางก้อนถ้วย (DRC 50%) 23 บาท/กิโลกรัม
- แบ่งสัดส่วนรายได้เจ้าของส่วนร้อยละ 60 และคนกรีดร้อยละ 40 ของรายได้ทั้งหมด
ทั้งนี้ งบประมาณ 10,065.69 ล้านบาท แบ่งเป็น งบประมาณสำหรับประกันประกันรายได้เกษตรกรชาวสวนยาง 9,783.61 ล้านบาท งบประมาณสำหรับชดเชยต้นทุนเงินธนาคาร ภายในวงเงินไม่เกิน 195.68 ล้านบาท ค่าใช้จ่ายในการดำเนินการและค่าธรรมเนียมโอนเงิน ธ.ก.ส. ให้เกษตรกรชาวสวนยาง 5 บาทต่อรายจำนวน 9.4 ล้านบาท และงบบริหารโครงการจำนวน 77 ล้านบาท
โฆษกประจำสำนักนายกรัฐมนตรีเผยว่า โครงการประกันรายได้เกษตรกรชาวสวนยาง มีวัตถุประสงค์เพื่อช่วยเหลือและบรรเทาความเดือดร้อนของเกษตรกรชาวสวนยางในกรณีที่ราคายางตกต่ำในช่วงวิกฤตการระบาดของเชื้อไวรัส โควิด-19 เพื่อเพิ่มรายได้ เกษตรกรชาวสวนยางได้เงินส่วนต่างของรายได้ที่ควรได้รับ ทำให้ชาวสวนยางมีรายได้สม่ำเสมออย่างทั่วถึง นับเป็นมาตรการทางอ้อม ที่นำมาใช้แทนการแทรกแซงราคายาง เพื่อลดการบิดเบือนกลไกตลาดในอนาคต
ทั้งนี้ คณะกรรมการนโยบายยางธรรมชาติยังได้หารือและเห็นชอบหลักการในการดำเนินมาตรการคู่ขนานอื่น เพื่อช่วยเหลือเกษตรกรผู้ปลูกยางและผู้ประกอบกิจการยาง อย่างไรก็ตาม ที่ประชุมคณะรัฐมนตรี เห็นว่า หน่วยงานที่เกี่ยวข้องต้องกำหนดแหล่งที่มาของงบประมาณให้มีความชัดเจน เหมาะสม เป็นไปตามกฎหมาย ระเบียบ และมติคณะรัฐมนตรีที่เกี่ยวข้อง ก่อนดำเนินการต่อไป
วันอังคารที่ 26 กรกฎาคม 2565
ครม.อนุมัติให้กฟผ.เพิ่มวงเงินกู้ระยะสั้นแบบ Credit Line จากวงเงินเดิม 10,000 ล้านบาท เป็น 30,000 ล้านบาทเสริมสภาพคล่อง
ครม.อนุมัติให้กฟผ.เพิ่มวงเงินกู้ระยะสั้นแบบ Credit Line จากวงเงินเดิม 10,000 ล้านบาท เป็น 30,000 ล้านบาทเสริมสภาพคล่อง
วันที่ 26 กรกฎาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติให้การไฟฟ้าฝ่ายผลิตแห่งประเทศไทย (กฟผ.) เพิ่มวงเงินกู้ระยะสั้นแบบ Credit Line จากวงเงินเดิม 10,000 ล้านบาท เป็น 30,000 ล้านบาท จนถึงวันที่ 11 กันยายน 2567 ซึ่งเป็นวันที่วงเงินกู้ระยะสั้นแบบCredit Line ที่ได้รับอนุมัติจากครม.เมื่อวันที่ 16 มีนาคม 2564 จะครบกำหนดระยะเวลา 3 ปี ภายใต้เงื่อนไขเดิมประกอบด้วย กู้เบิกเกินบัญชี ตั๋วสัญญาใช้เงิน การทำTrust Receipt (R/T) และการทำสัญญากู้เงินเมื่อทวงถาม(Call Loan) โดยจะพิจารณาทำสัญญาเงินกู้กับสถาบันการเงินที่เสนอรูปแบบที่มีต้นทุนต่ำที่สุด ตามอัตราดอกเบี้ยตลาด โดยกระทรวงการคลังจะไม่ค้ำประกันเงินต้นและดอกเบี้ยจากการกู้เงินดังกล่าว
ทั้งนี้กฟผ.อยู่ระหว่างดำเนินการนำเสนอการกู้เงินเพื่อบริหารภาระค่าไฟฟ้าโดยอัตโนมัติ (เอฟที) ตามนโยบายของรัฐประจำปีงบประมาณ 2566 ภายใต้กรอบวงเงินไม่เกิน 85,000 ล้านบาท ซึ่งหากได้รับความเห็นชอบจากครม.แล้ว กฟผ.คาดว่าจะได้รับเงินกู้ดังกล่าวในช่วงปลายเดือนตุลาคม 2565 ซึ่งไม่ทันต่อการรองรับการขาดสภาพคล่องในช่วงเดือนสิงหาคม-กันยายน 2565 ดังนั้นจึงมีความจำเป็นต้องมีวงเงินกู้ระยะสั้นแบบCredit Line เพิ่มขึ้น ตามคาดการณ์ในเดือนสิงหาคม 2565 เพื่อใช้เป็นเครื่องมือในการป้องกันความเสี่ยงจากการขาดสภาพคล่องวงเงินประมาณ 30,000 ล้านบาทดังกล่าว เนื่องจากกฟผ.ต้องใช้เงินทุนหมุนเวียนในการดำเนินงานสูงมากได้แก่ ค่าเชื้อเพลิง ค่าซื้อกระแสไฟฟ้า งบลงทุน และค่าใช้จ่ายอื่นๆ โดยรายจ่ายที่เกิดขึ้นจริงในส่วนของค่าเชื้อเพลิงและค่าซื้อกระแสไฟฟ้าในช่วงเดือนพฤษภาคม-มิถุนายน 2565 สูงกว่าประมาณการจำนวน 23,000 ล้านบาท และมีแนวโน้มสูงขึ้นกว่าประมาณการที่คาดการณ์ไว้
วันจันทร์ที่ 29 พฤศจิกายน 2564
โฆษกรัฐบาล เผย นายกฯ ชื่นชม บรรยากาศการเลือกตั้ง นายก อบต. และ ส.อบต. เป็นไปอย่างคึกคัก ขอบคุณประชาชนที่ร่วมกันออกไปใช้สิทธิเลือกตั้ง สะท้อนคนไทยสนใจและมีส่วนร่วมทางการเมืองมากขึ้น
โฆษกรัฐบาล เผย นายกฯ ชื่นชม บรรยากาศการเลือกตั้ง นายก อบต. และ ส.อบต. เป็นไปอย่างคึกคัก ขอบคุณประชาชนที่ร่วมกันออกไปใช้สิทธิเลือกตั้ง สะท้อนคนไทยสนใจและมีส่วนร่วมทางการเมืองมากขึ้น
(29 พฤศจิกายน 2564) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์
จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณประชาชนที่ร่วมกันออกไปใช้สิทธิเลือกตั้งนายกองค์การบริหารส่วนตำบล (นายก อบต.) และ สมาชิกองค์การบริหารส่วนตำบล (ส.อบต.) รวม 5,329 แห่ง เมื่อวันที่ 28 พฤศจิกายน 64 ที่ผ่านมา โดยพบว่าบรรยากาศการเลือกตั้งเป็นไปอย่างคึกคัก มีประชาชนให้ความสนใจมาลงคะแนนเลือกตั้งมากกว่าร้อยละ 70 – 80 ในหลายพื้นที่ อาทิ จังหวัดชัยภูมิ ที่มีการเลือกตั้งรวม 106 อบต. มีผู้สมัคร นายก อบต. รวม 262 คน และมีผู้สมัคร ส.อบต. รวม 2,032 คน และมีผู้ไปใช้สิทธิเลือกตั้งกว่า 600,000 คน คิดเป็นร้อยละ 74 ของประชากร ซึ่งสะท้อนให้เห็นถึงการมีส่วนร่วมทางการเมืองของประชาชนในการเลือกผู้แทนในระดับตำบลเพื่อมาบริหารในพื้นที่ และการตื่นตัวของประชาชนตั้งแต่การเมืองท้องถิ่นที่จะนำไปสู่การเมืองระดับประเทศ
โฆษกประจำสำนักนายกรัฐมนตรี ยังเผยว่า มีการรายงานถึงผู้กระทำความผิดในคดีซื้อสิทธิ์-ขายเสียง ในบางพื้นที่ ซึ่งนายกรัฐมนตรีให้ความสำคัญรณรงค์และปลูกจิตสำนึกไม่ให้มีซื้อสิทธิ์-ขายเสียงในทุกระดับของการเลือกตั้ง เพื่อเป็นจุดเริ่มต้นให้มีคนดี คนเก่ง มีคุณธรรม เข้ามามีส่วนร่วมในการพัฒนาเริ่มตั้งแต่ในระดับท้องถิ่นจนถึงระดับชาติ
“นายกรัฐมนตรีชื่นชมที่ประชาชนส่วนใหญ่ร่วมกันรักษาสิทธิของตนด้วยการออกไปเลือกตั้ง และขอให้ผู้ที่ได้รับการเลือกตั้งร่วมกันทำงาน แก้ไขปัญหา รับฟังความคิดเห็น เพื่อประชาชนในท้องถิ่น และเป็นส่วนหนึ่งในการพลิกโฉมประเทศไทยไปด้วยกัน” นายธนกรฯ กล่าว
............................
วันพฤหัสบดีที่ 6 มกราคม 2565
คืบหน้า "สนามบินเบตง" เปิดให้บริการเที่ยวบิน "ราชการ - ส่วนบุคคล" แล้ว ส่วนเชิงพาณิชย์เตรียมเปิด 2 เส้นทาง
.....
นายธนกร วังบุญคงชนะ โฆษกประจำสำนักนายกรัฐมนตรี เผยว่า ปัจจุบันท่าอากาศยานเบตงได้ให้บริการเที่ยวบินทางราชการ และเที่ยวบินส่วนบุคคลแล้ว โดยได้ทำการบินมาอย่างต่อเนื่อง สำหรับเที่ยวบินเชิงพาณิชย์ ได้มีสายการบินขออนุญาตทำการบินไว้ 2 เส้นทาง ประกอบด้วย
.
หาดใหญ่ - เบตง - หาดใหญ่
ดอนเมือง - เบตง - ดอนเมือง
.
การก่อตั้งท่าอากาศยานเบตงนั้น สืบเนื่องมาจากนโยบายการพัฒนา 14 จังหวัดภาคใต้ของรัฐบาล โดยท่าอากาศยานดังกล่าว ถูกพัฒนามาอย่างต่อเนื่อง เพื่อให้สามารถรองรับการเดินทางทางอากาศของประชาชนได้อย่างเพียงพอ และเชื่อมโยงเส้นทางคมนาคมได้อย่างทั่วถึง
.
อ่านเพิ่มเติม คลิกhttps://www.thaigov.go.th/news/contents/details/50213
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 21 เมษายน 2565
รัฐบาลพร้อมเดินหน้านโยบายสนับสนุน Soft Power และอุตสาหกรรมสร้างสรรค์ของไทยให้เป็นที่รู้จักทั่วโลก
.....
รัฐบาลพร้อมเดินหน้านโยบายสนับสนุน Soft Power และอุตสาหกรรมสร้างสรรค์ของไทยให้เป็นที่รู้จักทั่วโลก ตามแนวทางส่งเสริมวัฒนธรรม 5F สู่การเป็นสินค้าทางส่งออกทางวัฒนธรรมสำคัญ สร้างรายได้ให้กับประเทศ ได้แก่ อาหาร (Food) ภาพยนตร์และวีดิทัศน์ (Film) การออกแบบแฟชั่นไทย (Fashion) ศิลปะการป้องกันตัวแบบไทย (Fighting) เทศกาลประเพณีไทย (Festival)
#ไทยคู่ฟ้า#ร่วมต้านโควิด19
-------------------
วันศุกร์ที่ 26 สิงหาคม 2565
สธ. สหรัฐฯ ชมไทยแก้วิกฤตโควิดได้ดี ประชาชนร่วมมือ เร่งเดินหน้าความมั่นคงด้านสุขภาพระดับโลก
.....
นายอนุทิน ชาญวีรกูล รองนายกรัฐมนตรี และ รมว.สาธารณสุข หารือทวิภาคีร่วมกับนางแอนเดรีย ปาล์ม รมช.สาธารณสุขและบริการมนุษย์ สหรัฐอเมริกา ช่วงระหว่างการจัดประชุม APEC Health Week 22 - 26 ส.ค. 65 @ประเทศไทย ในประเด็นความร่วมมือด้านสาธารณสุขไทย - สหรัฐฯ
.
สหรัฐฯ ชื่นชมไทยที่บริหารจัดการวิกฤตโควิดได้ดี โดยสาเหตุสำคัญมาจากความร่วมมือของประชาชน รวมถึงชื่นชมบทบาทของไทยในการเป็นที่ตั้งของสำนักงานเลขาธิการศูนย์อาเซียนด้านการรับมือกับภาวะฉุกเฉินทางสาธารณสุขและโรคอุบัติใหม่ (ACPHEED) เพื่อความมั่นคงด้านสุขภาพระดับโลก
.
ขณะที่ รองนายกฯ ย้ำไทยพร้อมหนุนการดำเนินงานภายใต้ความร่วมมือวาระความมั่นคงด้านสุขภาพโลก (Global Health Security Agenda: GHSA) ทั้งระบบแล็บ - การพัฒนากำลังคน/ การฉีดวัคซีนพื้นฐานให้เด็กเมียนมาตามตะเข็บชายแดนเพื่อป้องกันโรคติดต่อ พร้อมยินดีที่สหรัฐฯ จะเป็นเจ้าภาพจัดประชุมระดับสูงเอเปคว่าด้วยสาธารณสุขและเศรษฐกิจในปีหน้า
.
อ่านเพิ่มเติม คลิกhttps://www.thaigov.go.th/news/contents/details/58401
#ไทยคู่ฟ้า#ร่วมต้านโควิด19
-------------------
วันจันทร์ที่ 25 กรกฎาคม 2565
รองนายกรัฐมนตรี “อนุทิน” เตรียมเป็นประธานงานเลี้ยงต้อนรับคณะกรรมการ BIE บินตรวจพื้นที่จัดงาน Expo2082-Phuket,Thailand 26-29 ก.ค.
รองนายกรัฐมนตรี “อนุทิน” เตรียมเป็นประธานงานเลี้ยงต้อนรับคณะกรรมการ BIE บินตรวจพื้นที่จัดงาน Expo2082-Phuket,Thailand 26-29 ก.ค. ย้ำความร่วมมือทุกภาคส่วนเรียกเชื่อมั่นหนุนไทยได้รับเลือกเป็นเจ้าภาพเอ็กซ์โปวาระพิเศษ
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันนี้ (25 ก.ค.) เวลา 18.00 น. นายอนุทิน ชาญวีรกูล รองนายกรัฐมนตรีและรมว.สาธารณสุข จะเป็นประธานในงานเลี้ยงต้อนรับคณะกรรมการจากองค์การนิทรรศการนานาชาติ (Bureau of International Expositions: BIE) ในโอกาสที่คณะซึ่งนำโดยนาย Alain Berger ประธานคณะกรรมการบริหาร BIE ได้เดินทางมาสำรวจพื้นที่การจัดงานจัดเอ็กซ์โปวาระพิเศษ ที่จ.ภูเก็ต ที่ประเทศไทยได้เสนอตัวเป็นเจ้าภาพภายใต้ชื่องาน Expo 2028-Phuket, Thailand ณ โรงแรมโฟร์ซีซั่นส์ กรุงเทพฯ ริมแม่น้ำเจ้าพระยา
ทั้งนี้ งานเลี้ยงต้อนรับคณะกรรมการจาก BIE ซึ่งจัดขึ้นโดยสำนักงานส่งเสริมการจัดประชุมและนิทรรศการ (องค์การมหาชน) หรือ TCEP เป็นส่วนหนึ่งของการแสดงออกถึงการต้อนรับและความมุ่งมั่นของทุกภาคส่วนของไทยในการเสนอตัวเป็นเจ้าภาพจัดงานเอ็กซ์โปวาระพิเศษ โดยภายในงานมีผู้เข้าร่วมจากทั้งภาครัฐและ เอกชนโดยเฉพาะผู้ประกอบการในภาคธุรกิจ ท่องเที่ยวและการจัดนิทรรศการ ซึ่งจะเป็นโอกาสที่ผู้แทนจากทั้งภาครัฐ และภาคธุรกิจของไทยจะได้พบปะแลกเปลี่ยนข้อมูลกับคณะจาก BIE แสดงถึงความพร้อมของประเทศไทย
น.ส.ไตรศุลี กล่าวว่า คณะกรรมการจาก BIE มีกำหนดการสำรวจพื้นที่การจัดงานที่จ.ภูเก็ตระหว่างวันที่ 26-29 ก.ค. ซึ่งเป็นการสำรวจ ครั้งที่1 จากที่ต้องดำเนินการทั้งหมด 2 ครั้ง โดยก่อนจะเดินทางไปยังภูเก็ต ในช่วงเช้าวันอังคาร ที่ 26 ก.ค. ผู้บริหาร TCEP จะนำคณะของ BIE เข้าพบ พล.อ.ประยุทธ์ จันทร์โอชา นายกรัฐมนตรีและรมว.กลาโหม เพื่อเยี่ยมคารวะและหารือถึงการสนับสนุนในด้านต่างๆ ของรัฐบาลในการเสนอตัวเป็นเจ้าภาพในครั้งนี้
ทั้งนี้ ในส่วนของภาคเอกชนโดยเฉพาะในพื้นที่จังหวัดภูเก็ตก็มีความตื่นตัวและร่วมมือกับภาครัฐในการแสดงความพร้อม โดยล่าสุดเมื่อวันที่ 24 ก.ค. สมาคมธุรกิจการท่องเที่ยวจังหวัดภูเก็ต ได้จัดงานวิ่งรายการ Run for Phuket Expo 2028 เป็นกิจกรรมสร้างการรับรู้ ในการเสนอตัวเป็นเจ้าภาพจัดงาน Expo 2028 Phuket, Thailand มีนักวิ่งทั้งชาวไทยและชาวต่างชาติเข้าร่วมกว่า 3,000 คน ซึ่งถือเป็นการประกาศความพร้อมต้อนรับคณะกรรมการ BIE ด้วย
“ทั้งภาครัฐและเอกชนที่เกี่ยวข้องได้ร่วมมือกันอย่างใกล้ชิดเพื่อสร้างความเชื่อมั่นให้กับคณะกรรมการจาก BIE เพื่อให้เลือกประเทศไทยเป็นเจ้าภาพการจัดเอ็กซ์โปวาระพิเศษปี 2028 ซึ่งตอนนี้ไทยต้องแข่งขันกับอีก 4 ประเทศคือ เซอร์เบียร์ สเปน อาร์เจนตินา และสหรัฐอเมริกา รัฐบาล โดย BIE จะประกาศผลประเทศที่ได้รับคัดเลือกในเดือนมิ.ย. 2566” น.ส.ไตรศุลี กล่าว
วันอาทิตย์ที่ 3 เมษายน 2565
ครม. ไฟเขียว เสนออุทยานแห่งชาติภูกระดึง และเขตรักษาพันธุ์สัตว์ป่าภูเขียว - อุทยานแห่งชาติน้ำหนาว เป็นอุทยานมรดกแห่งอาเซียน
.....
ที่ประชุม ครม. (29 มี.ค. 65) เห็นชอบการเสนออุทยานแห่งชาติภูกระดึง และเขตรักษาพันธุ์สัตว์ป่าภูเขียว - อุทยานแห่งชาติน้ำหนาวเป็นอุทยานมรดกแห่งอาเซียน โดยกระทรวงทรัพยากรธรรมชาติและสิ่งแวดล้อมจะจัดส่งเอกสารให้ศูนย์อาเซียนว่าด้วยความหลากหลายทางชีวภาพตามขั้นตอน ก่อนนำเข้าที่ประชุมระดับรัฐมนตรีอาเซียนด้านสิ่งแวดล้อม เพื่อรับรองการขึ้นทะเบียนต่อไป
.
จุดเด่นของอุทยานแห่งชาติภูกระดึง จ.เลย คือ เป็นภูเขาหินทรายยอดตัดหนึ่งเดียวในอาเซียน เป็นแหล่งพืชพันธุ์หายาก สัตว์ป่าสงวนและสัตว์ป่าคุ้มครอง มีประเพณีท้องถิ่น คือ กิจกรรมสรงน้ำพระพุทธเมตตา สำหรับเขตรักษาพันธุ์สัตว์ป่าภูเขียว - อุทยานแห่งชาติน้ำหนาว จ.เพชรบูรณ์ มีความหลากหลายทางธรณีวิทยาและถ้ำ เป็นแหล่งพืชพันธุ์หายาก สัตว์ป่าสงวนและสัตว์ป่าคุ้มครอง และมีประเพณีท้องถิ่น เช่น ประเพณีการแขวนทุง (แขวนธง) ประเพณีบุญบั้งไฟ เป็นต้น
.
ขณะนี้ ประเทศไทยมีพื้นที่อุทยานมรดกแห่งอาเซียนทั้งหมด 7 แห่ง ได้แก่ อุทยานแห่งชาติเขาใหญ่, อุทยานแห่งชาติตะรุเตา, กลุ่มอุทยานแห่งชาติหมู่เกาะสุรินทร์ หมู่เกาะสิมิลัน และอ่าวพังงา, กลุ่มป่าแก่งกระจาน (อุทยานแห่งชาติแก่งกระจาน - อุทยานแห่งชาติกุยบุรี - เขตรักษาพันธุ์สัตว์ป่าแม่น้ำภาชี), อุทยานแห่งชาติหาดเจ้าไหม - เขตห้ามล่าสัตว์ป่าหมู่เกาะลิบง, อุทยานแห่งชาติหมู่เกาะอ่างทอง และอุทยานแห่งชาติเขาสก
#ไทยคู่ฟ้า#ร่วมต้านโควิด19
-------------------
วันจันทร์ที่ 28 มีนาคม 2565
บิ๊กโจ๊กประสาน DES ปิดมังกรฟ้า
รมว.DES เผย บิ๊กโจ๊กรวบรวมข้อมูลเตรียมปิดมังกรฟ้า
วันนี้ (28 มี.ค.65) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวภายหลังเป็นประธานการประชุมคณะกรรมการป้องกันปราบปรามและแก้ไขปัญหาอาชญากรรมทางออนไลน์ ครั้งที่ 2/2565 เกี่ยวกับ กรณี เว็ปไซด์ขายสลากกินแบ่งรัฐบาลออนไลน์ มังกรฟ้า เบื้องต้นได้รับการประสานจากพล.ต.ท.สุรเชษฐ์ หักพาล ผู้ช่วยผู้บัญชาการตำรวจแห่งชาติ (ผู้ช่วย ผบ.ตร.) ว่าขณะนี้กำลังรวบรวมพยานหลักฐานความผิดของเว็ปไซด์มังกรฟ้า เพื่อที่จะส่งเรื่องมาให้ที่กระทรวงดิจิทัลเพื่อเศรษฐกิจและสังคมดำเนินการปิดเว็ปไซด์ ภายในวันนี้ เเละกระทรวงจะได้พิจารณาประชุมร่วมกัน เพื่อออกคำสั่งขอให้ปิดเว็ปไซด์มังกรฟ้า เพราะมีความชัดเจนว่ามีความผิดตาม พ.ร.บ.คอมพิวเตอร์ เรื่องการหลอกลวงและความผิดเรื่องการขายสลากเกินราคา ทางกระทรวงจะส่งเรื่องขอคำสั่งศาลให้ปิดให้เร็วที่สุด และจะมีการดำเนินคดีต่อไปโดยเจ้าหน้าที่ตำรวจ
***********************
วันจันทร์ที่ 28 มิถุนายน 2564
รัฐมนตรีสุริยะฯ ให้ประธานองค์การส่งเสริมการค้าต่างประเทศของญี่ปุ่น และคณะกรรมาธิการวิจัยทางเศรษฐกิจของหอการค้าญี่ปุ่น-กรุงเทพฯ เข้าพบ
ให้ประธานองค์การส่งเสริมการค้าต่างประเทศของญี่ปุ่น และคณะกรรมาธิการวิจัยทางเศรษฐกิจของหอการค้าญี่ปุ่น-กรุงเทพฯ เข้าพบ  ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
วันนี้ (28 มิถุนายน 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายทาเคทานิ อัทสึชิ ประธานองค์การส่งเสริมการค้าต่างประเทศของญี่ปุ่น (JETRO Bangkok) และคณะกรรมาธิการวิจัยทางเศรษฐกิจของหอการค้าญี่ปุ่น-กรุงเทพฯ (JCCB) เข้าพบ เพื่อรายงานสรุปผลการสำรวจแนวโน้มทางเศรษฐกิจของบริษัทร่วมทุนญี่ปุ่นในประเทศไทย ประจำครึ่งปีแรก พ.ศ.2564 พร้อมแนะนำคณะกรรมาธิการวิจัยทางเศรษฐกิจของหอการค้าญี่ปุ่น-กรุงเทพฯ ชุดใหม่ โดยมีนายกฤชนนท์ อัยยะปัญญา เลขานุการรัฐมนตรีว่าการกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม นางสาวพะเยาว์ คำมุข รองผู้อำนวยการสำนักงานเศรษฐกิจอุตสาหกรรม ร่วมหารือ ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
วันศุกร์ที่ 20 พฤษภาคม 2565
แจง! เวทีเสวนา “ถามมา - ตอบไป Better Thailand Open Dialogue เพื่อประเทศไทยที่ดีกว่า” เป็นความร่วมมือรัฐ - เอกชน - ปชช. และใช้งบเอกชนในการจัดงาน
.....
นายธนกร วังบุญคงชนะ โฆษกประจำสำนักนายกรัฐมนตรี ชี้แจงต่อกรณีกระแสข่าวการจัดงานเสวนาเวที “ถามมา - ตอบไป Better Thailand Open Dialogue เพื่อประเทศไทยที่ดีกว่า” ที่จัดขึ้นระหว่างวันที่ 19 – 20 พ.ค. 65 ณ รอยัล พารากอน ฮอล์ สยามพารากอน ว่า ใช้งบประมาณรัฐจำนวนมากนั้น ความจริงแล้วเวทีเสวนานี้ไม่ได้ใช้งบประมาณภาครัฐในการจัด แต่เป็นความร่วมมือของสมาคมนิสิตเก่าวิศวกรรมศาสตร์แห่งจุฬาลงกรณ์มหาวิทยาลัย สมาคมนิสิตเก่าคณะพาณิชยศาสตร์และการบัญชีแห่งจุฬาลงกรณ์มหาวิทยาลัย สมาคมนิสิตเก่าเศรษฐศาสตร์แห่งจุฬาลงกรณ์มหาวิทยาลัย และคณะกรรมการร่วมภาคเอกชน 3 สถาบัน (กกร.) ซึ่งมีการสนับสนุนงบประมาณในการจัดงานจากบริษัทในเครือกลุ่ม ปตท. และภาคเอกชนที่สนใจ จึงขอยืนยันว่า “ไม่มีการใช้งบประมาณภาครัฐแต่อย่างใด”
#ไทยคู่ฟ้า#ร่วมต้านโควิด19
-------------------
วันพุธที่ 17 พฤศจิกายน 2564
นายชยธรรม์ พรหมศร ปลัดกระทรวงคมนาคม ปาฐกถาพิเศษหัวข้อ “อนาคต โครงข่ายคมนาคม ของประเทศไทย” ในงานวิศวกรรมแห่งชาติ 2564
...
นายชยธรรม์ พรหมศร ปลัดกระทรวงคมนาคม ปาฐกถาพิเศษหัวข้อ “อนาคต โครงข่ายคมนาคมของประเทศไทย” วิศวกรรมแห่งชาติ 2564 (National Engineering 2021) Engineering for Society: Smart Engineering and Innovation for Society ในวันที่ 16 พฤศจิกายน 2564 ผ่านระบบออนไลน์ การจัดงานในครั้งนี้ มีวัตถุประสงค์เพื่อเป็นศูนย์กลางติดต่อสื่อสารและแลกเปลี่ยนความรู้ด้านวิชาชีพ วิชาการสู่วิศวกร ผู้ออกแบบ ผู้ผลิต ผู้ใช้งาน และประชาชนทั่วไป รวมถึงการส่งเสริมวิชาชีพ วิชาการ ทั้งในระดับอุตสาหกรรมและบุคคล เพื่อเป็นสร้างการรับรู้และความเข้าใจในบทบาทวิศวกรที่สร้างคุณูปการต่อการดำเนินชีวิตของประชาชนด้านเทคโนโลยีที่ทันสมัย โดยนำเสนอผลิตภัณฑ์และเทคโนโลยีด้านวิศวกรรมที่ทันสมัย เพื่อก่อให้เกิดการพัฒนาความรู้ ความสามารถ และศักยภาพของประชาชน รวมถึงการตระหนักรู้ถึงความปลอดภัยสาธารณะ โดยการจัดงานครั้งนี้เป็นเวทีกิจกรรมให้กับเด็กรุ่นใหม่ที่สนใจเทคโนโลยีได้เข้ามามีส่วนร่วมด้วย
ปลัดกระทรวงคมนาคม กล่าวว่า อนาคตโครงข่ายคมนาคมของประเทศไทย จะเป็นการบูรณาการเชื่อมโยงโครงข่ายคมนาคมของประเทศไทยและประเทศเพื่อนบ้านทุกรูปแบบ เพื่ออำนวยความสะดวกแก่ประชาชนในการขนส่งผู้โดยสารและสินค้าจากต้นทางไปสู่ปลายทาง ตามภารกิจหลักของกระทรวงคมนาคม ด้วย “ความสะดวก ปลอดภัย ตรงเวลา ราคาสมเหตุสมผล” รวมถึงการพัฒนาพื้นที่โดยรอบสถานที่ขนส่งมวลชน โดยกระทรวงคมนาคมได้บูรณาการกับทุกภาคส่วนที่เกี่ยวข้อง เพื่อนำยุทธศาสตร์การพัฒนาระบบคมนาคมขนส่งของประเทศไทยระยะ 20 ปี (พ.ศ. 2560 - 2579) ตามนโยบายของรัฐบาล ภายใต้การบริหารงานของ พลเอกประยุทธ์ จันทร์โอชา ที่เห็นความสำคัญในการพัฒนาระบบคมนาคมขนส่งของประเทศไทย ให้มีประสิทธิภาพทั้งในเมือง (Urban Transport) และระหว่างเมือง (Intercity Transport) โดยต้องเป็นระบบที่ปลอดภัย เป็นมิตรต่อสิ่งแวดล้อม และประชาชนสามารถเข้าถึงได้อย่างเสมอภาคและเท่าเทียม เพื่อคุณภาพชีวิตที่ดีขึ้นอย่างมั่นคง มั่นคั่ง และยั่งยืน ทั้งนี้ นายศักดิ์สยาม ชิดชอบ รัฐมนตรีว่าการกระทรวงคมนาคม ได้นำนโยบายของรัฐบาลที่มุ่งพัฒนาโครงสร้างพื้นฐานการขนส่ง รวมถึงการนำเทคโนโลยีดิจิทัล 5G มาใช้ในภาคคมนาคมขนส่ง เพื่อยกระดับระบบการให้บริการด้านการขนส่งและโลจิสติกส์มาสู่การปฏิบัติ โดยมอบให้ สำนักงานนโยบายและแผนการขนส่งและการจราจร บูรณาการร่วมกับหน่วยงานที่เกี่ยวข้องในการพัฒนาโครงสร้างพื้นฐานของประเทศไทยทั้ง 4 มิติ ทั้งทางบก ทางราง ทางน้ำ และทางอากาศ โดยมีโครงการสำคัญ ดังนี้ แผนพัฒนารถไฟฟ้าขนส่งมวลชน (Urban Mass Transit) ในเขตกรุงเทพฯ และปริมณฑล โครงการศึกษาพัฒนาเมืองกับระบบโครงสร้างพื้นฐานด้าน คมนาคมขนส่ง (Transit-Oriented Development: TOD) รวมถึงโครงการเชื่อมโยงโครงข่ายการคมนาคมและโลจิสติกส์ภายในประเทศไปยังประเทศเพื่อนบ้านในภูมิภาคอาเซียน ได้แก่ แผนพัฒนาโครงข่ายทางพิเศษระหว่างเมืองและระบบราง (MR-Map) และโครงการพัฒนาโครงสร้างพื้นฐานด้านการคมนาคมขนส่งเพื่อพัฒนาระเบียงเศรษฐกิจภาคใต้และเชื่อมโยงการขนส่งระหว่างอ่าวไทย และอันดามัน (Land Bridge) ทั้งนี้ โครงการดังกล่าวสามารถยกระดับคุณภาพชีวิตของประชาชน ช่วยลดอุบัติเหตุให้กับผู้ใช้ทางอย่างปลอดภัยและมีประสิทธิภาพ ส่งเสริมเศรษฐกิจและการท่องเที่ยว อันจะก่อให้เกิดการพัฒนาอย่างยั่งยืนต่อไป
วันจันทร์ที่ 28 มิถุนายน 2564
ทส. ร่วมประชุมคณะกรรมการทรัพยากรน้ำแห่งชาติ (กนช.) ครั้งที่ 2/2564
ทส. ร่วมประชุมคณะกรรมการทรัพยากรน้ำแห่งชาติ (กนช.) ครั้งที่ 2/2564
ทส. ร่วมประชุมคณะกรรมการทรัพยากรน้ำแห่งชาติ (กนช.) ครั้งที่ 2/2564
วันนี้ (28 มิถุนายน 2564) เวลา 10.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ร่วมประชุมคณะกรรมการทรัพยากรน้ำแห่งชาติ (กนช.) ครั้งที่ 2/2564 โดยมี พลเอก ประวิตร
วงษ์สุวรรณ รองนายกรัฐมนตรี ในฐานะประธานกรรมการ เป็นประธานการประชุมฯ ณ ห้องประชุม 301 ชั้น 3 ตึกบัญชาการ 1 ทำเนียบรัฐบาล และผ่านระบบ VDO Conference ไปยังผู้แทนหน่วยงานที่เกี่ยวข้อง
โดยโอกาสนี้ พลเอก ประวิตร วงษ์สุวรรณ รองนายกรัฐมนตรี ได้กำชับให้ทุกหน่วยงานเร่งดำเนินการตาม 10 มาตรการรับมือฝน ปี 2564 อย่างเคร่งครัด และเร่งสื่อสารไปยังประชาชนเพื่อสร้างการรับรู้ในวงกว้าง ให้ประชาชนสามารถเตรียมตัวรับมือต่อสถานการณ์ที่อาจเกิดขึ้นได้ นอกจากนี้ ยังขอให้ทุกหน่วยงานเตรียมแผนป้องกันที่อาจเกิดจากภาวะฝนทิ้งช่วงในเดือนกรกฎาคมนี้ด้วย
ทั้งนี้ ในที่ประชุมได้มีการพิจารณาถึง ความก้าวหน้าของการดำเนินงานตาม 10 มาตรการดังกล่าว การคาดการณ์พื้นที่เสี่ยงภัยแล้งเนื่องจากฝนน้อย การเตรียมจัดหาแหล่งน้ำสำรองและการเก็บกักน้ำไว้ให้ได้มากที่สุด รวมถึงยังได้ให้ความเห็นชอบ (ร่าง)กฎกระทรวง ฉบับที่ .. (พ.ศ. ....) ออกตามความใน พ.ร.บ.ทรัพยากรน้ำ พ.ศ. 2561 แก้ไขเพิ่มเติมกฎกระทรวง การได้มาซึ่งกรรมการลุ่มน้ำ เห็นชอบและเร่งรัดให้หน่วยงานรัฐและองค์กรปกครองส่วนท้องถิ่น จัดทำแผนปฏิบัติการด้านทรัพยากรน้ำ ประจำปี 2566 และแผนปฏิบัติการด้านทรัพยากรน้ำ 5 ปี (พ.ศ. 2566 - 2570) ผ่านระบบ Thai Water Plan (TWP) เพื่อการเสนอขอรับงบประมาณตั้งแต่ปีงบประมาณ พ.ศ. 2566 เป็นต้นไป
รวมถึงรับทราบความก้าวหน้าการจัดทำทะเบียนแหล่งน้ำ ตามขนาดความจุของแหล่งน้ำ และตามประเภทของแหล่งน้ำและทางน้ำ พร้องเร่งรัดให้ทุกหน่วยงานดำเนินการลงทะเบียนแหล่งน้ำผ่านระบบ Thai Water Resources เพื่อใช้เป็นฐานข้อมูลการพิจารณาแผนงาน/โครงการ และงบประมาณ เพื่อลดความซ้ำซ้อนของแผนงาน/โครงการในแหล่งน้ำเดียวกันต่อไป
วันพฤหัสบดีที่ 25 สิงหาคม 2565
โฆษกรัฐบาลเผย ท่องเที่ยวไทยฟื้นตัวต่อเนื่อง ยอดนักท่องเที่ยวต่างชาติเกิน 4 ล้านคน สอดคล้อง ศบค. เห็นชอบเพิ่มวันพำนักต่างชาติ เพิ่มรายได้ กระตุ้นการเดินทาง
โฆษกรัฐบาลเผย ท่องเที่ยวไทยฟื้นตัวต่อเนื่อง ยอดนักท่องเที่ยวต่างชาติเกิน 4 ล้านคน สอดคล้อง ศบค. เห็นชอบเพิ่มวันพำนักต่างชาติ เพิ่มรายได้ กระตุ้นการเดินทาง
วันที่ 25 สิงหาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยความคืบหน้าจำนวนนักท่องเที่ยวต่างชาติเดินทางเข้าประเทศไทยในปี 2565 นี้ รวมแล้วตอนนี้มีมากกว่า 4 ล้านคน นับเป็นสัญญาณเชิงบวก สะท้อนการฟื้นตัวอย่างต่อเนื่องของภาคการท่องเที่ยวและเศรษฐกิจไทย ซึ่งถือว่าเป็นผลสืบเนื่องจากการผ่อนคลายมาตรการเดินทางเข้าประเทศอย่างต่อเนื่อง และมาตรการส่งเสริมการท่องเที่ยวในเชิงรุกของรัฐบาล พร้อมกันนี้ได้ให้หน่วยงานที่เกี่ยวข้องร่วมพิจารณาหาแนวทางกระตุ้นการท่องเที่ยวในช่วงครึ่งปีหลัง เพื่อสามารถบรรลุเป้าหมายดึงดูดนักท่องเที่ยวต่างชาติ 10 ล้านคน ในปีนี้
โฆษกประจำสำนักนายกรัฐมนตรี กล่าวเพิ่มเติมว่า ข้อมูลสถิตินักท่องเที่ยวต่างชาติ จากการท่องเที่ยวแห่งประเทศไทย (ททท.) ระบุจำนวนนักท่องเที่ยวต่างชาติเดินทางเข้าประเทศไทย สะสมตั้งแต่วันที่ 1 มกราคม – 16 สิงหาคม 2565 อยู่ที่ 4,015,504 คน และคาดการณ์ว่าภายในเดือนสิงหาคมนี้ จะมีนักท่องเที่ยวต่างชาติเที่ยวไทยสะสม 4.5 ล้านคน ทั้งนี้ นักท่องเที่ยวต่างชาติที่เดินทางเข้าไทยมากที่สุด 5 อันดับแรก ได้แก่ มาเลเซีย อินเดีย สปป.ลาว สิงคโปร์ และสหราชอาณาจักร
นอกจากนี้ ได้มีนโยบายที่สอดคล้องกันเพื่อรองรับนักท่องเที่ยว โดยที่ประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด – 19) (ศบค.) มีมติ เมื่อวันที่ 19 สิงหาคม 2565 เห็นชอบให้ขยายระยะเวลาการพำนักของผู้เดินทางเข้าราชอาณาจักร เพื่อกระตุ้นให้เกิดการเดินทาง และเพิ่มค่าใช้จ่ายของนักท่องเที่ยว ดังนี้
1. ขยายระยะเวลาพำนักสำหรับผู้ได้รับการยกเว้นการตรวจลงตราในการเข้าประเทศ (ผ.30) ทั้งที่ไทยให้แต่ฝ่ายเดียว และที่มีความตกลงระหว่างกัน จากไม่เกิน 30 วัน เป็นไม่เกิน 45 วัน (ผ.45)
2. ขยายระยะเวลาพำนักสำหรับผู้ได้รับ Visa on Arrival จากไม่เกิน 15 วัน เป็นไม่เกิน 30 วัน
ทั้งนี้ ให้มีผลตั้งแต่ 1 ตุลาคม 2565 - 31 มีนาคม 2566 โดยมอบหมายกระทรวงมหาดไทย กระทรวงการต่างประเทศ สำนักงานตรวจคนเข้าเมือง และหน่วยงานที่เกี่ยวข้อง ไปพิจารณาดำเนินการตามมติ ศบค. ต่อไป
“รัฐบาลมุ่งหาแนวทาง และพิจารณามาตรการต่าง ๆ ให้เป็นไปในทิศทางที่สอดคล้องกับสถานการณ์โลก และสถานการณ์ในประเทศ เพื่อกระตุ้นและฟื้นฟูภาคอุตสาหกรรมการท่องเที่ยวและอุตสาหกรรมที่เกี่ยวเนื่อง ควบคู่ไปกับการดำเนินมาตรการทางสาธารณสุขอย่างรอบคอบ พร้อมทั้งขอขอบคุณทุกหน่วยงาน และเจ้าหน้าที่ที่ขานรับนโยบายและบูรณาการการทำงานร่วมกัน เพื่อขับเคลื่อนนโยบายต่าง ๆ ของรัฐบาลด้วยดี ซึ่งมีส่วนช่วยฟื้นฟูเศรษฐกิจโดยรวมของประเทศ ส่งเสริมให้เกิดการสร้างงานและสร้างรายได้สู่ท้องถิ่น นอกจากนี้ หน่วยงานที่เกี่ยวข้องได้เร่งพิจารณามาตรการส่งเสริมการท่องเที่ยวในช่วงครึ่งปีหลัง เพื่อให้สามารถดึงดูดนักท่องเที่ยวได้ตามเป้าหมายที่ตั้งไว้” นายอนุชาฯ กล่าว
วันเสาร์ที่ 4 มิถุนายน 2565
เปิด (ร่าง) งบฯ ปี 66 ด้านสวัสดิการสังคม ช่วยคนไทยทุกวัย - ผู้ด้อยโอกาส - สวัสดิการรักษาพยาบาล
.....
ในการประชุมสภาผู้แทนราษฎรเพื่อพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ. 2566 พล.อ.ประยุทธ์ จันทร์โอชา นายกรัฐมนตรี และ รมว.กลาโหม เน้นย้ำว่า งบประมาณปี 2566 รัฐบาลยังคงให้ความสำคัญกับเด็กวัยเรียน ผู้สูงอายุ ผู้ด้อยโอกาส รวมถึงสวัสดิการด้านการรักษาพยาบาลต่อเนื่อง ซึ่งเมื่อเทียบกับงบประมาณปี 2557 ข้อเสนอในงบประมาณปี 2566 ด้านสวัสดิการสังคมมีงบประมาณเพิ่มขึ้นถึง 183,002.4412 ล้านบาท แบ่งเป็น
.
-กลุ่มเด็กเล็ก เช่น เงินอุดหนุนเด็กแรกเกิด (0 - 6 ปี) 600 บ./เดือน สำหรับครัวเรือนที่บิดามารดามีรายได้เฉลี่ยไม่เกิน 100,000 บาท/คน/ปี กลุ่มเป้าหมาย 2.58 ล้านคน
.
-กลุ่มเด็กวัยเรียน จะต้องได้รับการศึกษาโดยไม่เสียค่าใช้จ่าย 15 ปี ตั้งแต่อนุบาลจนจบการศึกษาขั้นพื้นฐาน กลุ่มเป้าหมาย 10.77 ล้านคน รวมถึงการสนับสนุนกองทุนเพื่อความเสมอภาคทางการศึกษา เพื่อช่วยเหลือนักเรียนที่ยากจนและยากจนพิเศษให้เข้าถึงการศึกษาที่มีคุณภาพกว่า 2.62 ล้านคน
.
-กลุ่มผู้สูงอายุ มีการสนับสนุนเบี้ยยังชีพผู้สูงอายุต่อเนื่อง ตั้งแต่ 600 - 1,000 บาท/คน/เดือน (ตามช่วงอายุ) กลุ่มเป้าหมาย 11.03 ล้านคน และในปี 2566 ได้มีการเพิ่มการปรับปรุง ซ่อมแซมบ้านผู้สูงอายุ ให้มีความเหมาะสมและปลอดภัย จำนวน 10,000 หลัง
.
-กลุ่มผู้ด้อยโอกาส ผู้พิการ ผู้มีรายได้น้อย โดยช่วยเหลือผ่านบัตรสวัสดิการแห่งรัฐ กลุ่มเป้าหมาย 13.45 ล้านคน/ การพัฒนาที่อยู่อาศัยสำหรับผู้มีรายได้น้อย “บ้านพอเพียงในชนบท” 25,000 ครัวเรือน/ การปรับปรุงที่อยู่อาศัยเพื่อแก้ปัญหาชุมชนแออัด “บ้านมั่นคง” 3,750 ครัวเรือน/ เบี้ยยังชีพความพิการ 1,000 บาท/คน/เดือน กลุ่มเป้าหมาย 2.09 ล้านคน
.
-กลุ่มสวัสดิการด้านการรักษาพยาบาล ทั้งแรงงานในระบบประกันสังคม โดยได้เพิ่มสิทธิประโยชน์กรณีทุพพลภาพ รับเงินทดแทนการขาดรายได้เป็น 70% ของค่าจ้าง/ เพิ่มสิทธิประโยชน์กรณีคลอดบุตร ให้ได้รับเงินสงเคราะห์การหยุดงานเพื่อการคลอดบุตร 50% ของค่าจ้าง 98 วัน กลุ่มเป้าหมาย 23.34 ล้านคน/ การดูแล อสม. หมอประจำบ้าน เพื่อสนุนค่าป่วยการ การดูแลศักยภาพ ให้ดูแลสุขภาพตนเองและชุมชนได้อย่างยั่งยืน โดยมีค่าตอบแทน 1,000 บาท/คน/เดือน กลุ่มเป้าหมาย 1.05 ล้านคน
.
รัฐบาลมุ่งมั่นที่จะดูแลประชาชนตามช่วงวัย รวมถึงกลุ่มผู้ด้อยโอกาส เพื่อช่วยเหลือให้เข้าถึงสวัสดิการ โดยเฉพาะอย่างยิ่งสวัสดิการสังคมอย่างทั่วถึง ให้สอดคล้องกับสภาพเศรษฐกิจและสถานการณ์ในปัจจุบัน
.
อ่านเพิ่มเติม คลิก https://www.thaigov.go.th/news/contents/details/55318
#ไทยคู่ฟ้า #ร่วมต้านโควิด19
-------------------
วันศุกร์ที่ 22 เมษายน 2565
รัฐมนตรีว่าการกระทรวงยุติธรรม ถกคณะทำงานร่างกฎหมายนิรโทษคดีรุกป่า ตั้งคณะกลั่นกรอง กำหนดฐานความผิด-ห้วงเวลา-คำนิยาม ให้ชัดเจน
รัฐมนตรีว่าการกระทรวงยุติธรรม ถกคณะทำงานร่างกฎหมายนิรโทษคดีรุกป่า ตั้งคณะกลั่นกรอง กำหนดฐานความผิด-ห้วงเวลา-คำนิยาม ให้ชัดเจน หวังช่วยชาวบ้านให้มากที่สุด ยันไม่ปกป้องพวกนายทุนตัดไม้ทำลายป่า ชี้ไม่ใช่เรื่องง่ายแต่ขอให้ทุกคนช่วยกัน
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ตนได้เป็นประธานการประชุมคณะทำงานศึกษาร่างกฎหมายว่าด้วยการนิรโทษกรรมแก่ราษฎร ซึ่งได้รับความเสียหายหรือได้รับผลกระทบจากการดำเนินการตามนโยบายของรัฐ ครั้งที่ 2 โดยมีคณะทำงานและตัวแทนจากภาคประชาชนเข้าร่วมประชุม โดยที่ประชุมได้รับทราบรายงานข้อมูลสถิติคดีเกี่ยวกับทรัพยากรธรรมชาติและสิ่งแวดล้อม และรายงานผลการประชุมกลุ่มย่อย จากหน่วยงานที่เกี่ยวข้องกับการศึกษาร่างกฎหมายว่าด้วยการนิรโทษกรรมแก่ราษฎรฯ ที่มีมติเห็นว่าควรกำหนดฐานความผิด กำหนดกรอบระยะเวลาในการนิรโทษกรรม และระบุตัวบุคคลที่จะได้รับการนิรโทษกรรม พร้อมทั้งแต่งตั้งคณะทำงานกลั่นกรอง โดยมีนายวัลลภ นาคบัว รองปลัดกระทรวงยุติธรรม เป็นประธาน เพื่อความละเอียดรอบคอบ และรายงานความคืบหน้าต่อคณะทำงานให้รับทราบอย่างต่อเนื่อง
"เราต้องกำหนดฐานความผิดและห้วงเวลาของคดีให้ชัดเจน เพื่อตรวจสอบคดีที่มีมากถึง 48,000 คดี และต้องนิยามคำว่า นโยบายของรัฐ ให้ชัดเจนด้วย สภายังมีเวลาอีกประมาณ 10 เดือน เราควรเร่งทำให้เสร็จ หากทำไม่ทันประชาชนจะเสียโอกาส ซึ่งการทำกฎหมายในครั้งนี้ เราหวังที่จะช่วยเหลือชาวบ้านที่ได้รับผลกระทบให้มากที่สุด ส่วนพวกนายทุนและผู้ประกอบการที่ตัดไม้ทำลายป่า เราจะไม่ปกป้องพวกเขา ตรงนี้เราต้องแยกให้ชัดเจน ผมรู้ว่าการทำกฎหมายนี้ไม่ใช่เรื่องง่าย แต่เราจะต้องช่วยกันเดินไปให้ถึงฝั่งให้ได้"นายสมศักดิ์ กล่าว
วันอาทิตย์ที่ 9 มกราคม 2565
ครม. อนุมัติ! วงเงิน 6.78 พันล้าน หนุนจัดงานมหกรรมพืชสวนโลก "อุดรธานี - นครราชสีมา" กระตุ้นเศรษฐกิจ การเกษตรและท่องเที่ยว
.....
ที่ประชุม ครม. (4 ม.ค. 65) อนุมัติกรอบวงเงินจัดงานมหกรรมพืชสวนโลก จ.อุดรธานี พ.ศ.2569 วงเงิน 2,500 ล้านบาท และ จ.นครราชสีมา พ.ศ.2572 วงเงิน 4,281 ล้านบาท รวมทั้งสิ้น 6,781 ล้านบาท
.
ระยะต่อไป กระทรวงเกษตรและสหกรณ์ จะดำเนินการยื่นประมูลสิทธิเป็นเจ้าภาพจัดงานมหกรรมพืชสวนโลก จ.อุดรธานี พ.ศ.2569 ในวันที่ 7 ม.ค. 2565 และ จ.นครราชสีมา พ.ศ.2572 ในช่วงเดือน มี.ค. 2565
.
การจัดมหกรรมพืชสวนโลก ถือว่าเป็นการแสดงศักยภาพของไทยในการพัฒนาพืชสวน ให้เป็นที่ประจักษ์ต่อสายตานานาชาติ ที่สำคัญมหกรรมดังกล่าว ยังส่งผลดีต่อธุรกิจนำเข้า - ส่งออกผลผลิตการเกษตร ธุรกิจท่องเที่ยวของไทย อีกทั้งช่วยส่งเสริมต่อยอดการวิจัย เทคโนโลยี และนวัตกรรมด้านการเกษตรอีกด้วย
.
อ่านเพิ่มเติม คลิกhttps://www.thaigov.go.th/news/contents/details/50196
#ไทยคู่ฟ้า#ร่วมต้านโควิด19
-------------------
วันพุธที่ 1 ธันวาคม 2564
รัฐมนตรีว่าการกระทรวงยุติธรรม ชม ยุติธรรมจังหวัด กระตือรือร้น เข้าถึงประชาชนมากขึ้น ขอให้ทุกแห่งเร่งสานสัมพันธ์ชาวบ้านให้เข้าถึงกระบวนการยุติธรรมได้โดยง่าย
รัฐมนตรีว่าการกระทรวงยุติธรรม ชม ยุติธรรมจังหวัด กระตือรือร้น เข้าถึงประชาชนมากขึ้น ขอให้ทุกแห่งเร่งสานสัมพันธ์ชาวบ้านให้เข้าถึงกระบวนการยุติธรรมได้โดยง่าย เผยภาพรวมเยียวยาแพะแล้ว 2,525 ราย รวมกว่า 550 ล้านบาท
เมื่อวันที่ 1 ธันวาคม 2564 เวลา 10.00 น. ที่กระทรวงยุติธรรม มีการประชุมคณะผู้บริหารกระทรวงยุติธรรม โดยมีนายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุม พร้อมด้วย ว่าที่ ร.ต.ธนกฤต จิตรอารีย์รัตน์ เลขานุการ รมว.ยุติธรรม น.ส.ณัฐธ์ภัสส์ ยงใจยุทธ ผู้ช่วย รมว.ยุติธรรม นายธนวัชร นิติกาญจนา ที่ปรึกษา รมว.ยุติธรรม นายวัลลภ นาคบัว รองปลัดกระทรวงยุติธรรม ผู้บริหารกระทรวงยุติธรรม อธิบดีกรมต่างๆ และข้าราชการเข้าร่วมประชุม
โดยในที่ประชุมได้รายงาน ภาพรวมการช่วยเหลือเยียวยาแพะหรือผู้เสียหายในคดีอาญา ปีงบประมาณ 2545-2565 ตาม พ.ร.บ.ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ.2544 และที่แก้ไขเพิ่มเติมจนถึงปัจจุบัน อนุมัติให้ความช่วยเหลือแพะหรือจำเลยในคดีอาญา ไปแล้ว 2,525 ราย เป็นเงิน 550,311,972 บาท โดยผลการพิจารณาช่วยเหลือเยียวยาแพะตามนโยบายของรัฐมนตรีว่าการกระทรวงยุติธรรมมีทั้งสิ้น 411 ราย ได้แก่ เอกสารครบถ้วนพร้อมนำเข้าประชุม 17 ราย ดำเนินการแจ้งสิทธิแล้วอยู่ระหว่างจำเลยมายื่นคำขอ 69 ราย ประสานผู้นำชุมชนและรอตรวจสอบที่อยู่ปัจจุบัน 15 ราย จำเลยย้ายภูมิลำเนาไปจังหวัดอื่น 8 ราย ไม่ประสงค์ยื่นคำขอ 35 ราย คดียังไม่ถึงที่สุด 90 ราย เกินระยะเวลายื่นคำขอ 1 ปี 6 ราย เสนอคณะกรรมการฯ พิจารณาแล้ว 57 ราย อื่น ๆ อีก 73 ราย ผลการพิจารณา 57 ราย พิจารณาจ่าย 11 ราย รวมเงิน 3,366,601 บาท
นายสมศักดิ์ กล่าวว่า ตนต้องขอชื่นชมข้าราชการและเจ้าหน้าที่ของสำนักงานยุติธรรมจังหวัด ที่มีความกระตือรือร้นที่ดี จากการที่ตนได้มีการลงพื้นที่ ได้รับรู้และเห็นว่าในหลายพื้นที่เข้าถึงประชาชนมากขึ้นกว่าเดิมมาก ช่วยเหลือ เข้าถึง สานสัมพันธ์กับชาวบ้าน ซึ่งตนขอให้เคร่งครัดแนวทางตรงนี้ เร่งให้เข้าถึงชาวบ้าน เพื่อให้พวกเขาสามารถเข้ากระบวนการยุติธรรมได้โดยง่าย และขอให้ทำเช่นเดียวกันทุกจังหวัด เราต้องไม่มีการเลือกปฏิบัติ เพราะอาจจะทำให้คนบางกลุ่มเกิดความน้อยเนื้อต่ำใจได้